KOMMISSIONENS BESLUTNING af 26. november 1996 om opstilling af miljøkriterier for tildeling af Fællesskabets miljømærke til kølemøbler (EØS-relevant tekst) (96/703/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 880/92 af 23. marts 1992 om en EF-ordning for tildeling af et miljømærke (1), særlig artikel 5, stk. 1, andet afsnit, og

ud fra følgende betragtninger:

I artikel 5, stk. 1, første afsnit i forordning (EØF) nr. 880/92 fastsættes det, at betingelserne for tildeling af Fællesskabets miljømærke fastlægges for hver produktgruppe for sig;

i artikel 10, stk. 2, i forordning (EØF) nr. 880/92 fastsættes det, at produktets indvirkning på miljøet vurderes ud fra de specifikke kriterier for produktgrupperne;

der bør opstilles kriterier, som udtrykker testmetoder og klassificering af energiforbrug, så de stemmer med Kommissionens direktiv 94/2/EF af 21. januar 1994 om gennemførelsesbestemmelser til Rådets direktiv 92/75/EØF for så vidt angår energimærkning af elektriske kølemøbler (2), og endvidere at tilpasse kravene til energiforbrug til teknologiske nyskabelser og udviklinger på markedet;

i overensstemmelse med artikel 6 i forordning (EØF) nr. 880/92 har Kommissionen hørt de vigtigste interessegrupper i et samrådsforum;

de i denne beslutning fastsatte foranstaltninger er i overensstemmelse med udtalelse fra det udvalg, der er nedsat i medfør af artikel 7 i forordning (EØF) nr. 880/92 -

VEDTAGET FØLGENDE BESLUTNING:

Artikel 1

Ved produktgruppen »kølemøbler« (i det følgende benævnt »produktgruppen«) forstås:

Køleskabe, frostbokse, frysere og kombinationer heraf, som benyttes til husholdningsbrug med almindelig el-tilslutning.

Apparater, der også kan benytte andre energikilder, f.eks. batterier, er ikke omfattet.

Artikel 2

Produktgruppens indvirkning på miljøet og dens brugsegnethed vurderes under henvisning til de specifikke miljøkriterier i bilaget.

Artikel 3

Produktgruppedefinitionen og de specifikke miljøkriterier for produktgruppen skal være gældende 3 år fra begyndelsesdatoen for denne beslutnings anvendelse.

Artikel 4

Til administrative formål tildeles produktgruppen kodenummeret »012«.

Artikel 5

Denne beslutning er rettet til medlemsstaterne.

Udfærdiget i Bruxelles, den 26. november 1996.

På Kommissionens vegne

Ritt BJERREGAARD

Medlem af Kommissionen

(1) EFT nr. L 99 af 11. 4. 1992, s. 1.

(2) EFT nr. L 45 af 17. 2. 1994, s. 1.

BILAG

RAMME

For at få tildelt et miljømærke skal apparatet opfylde kriterierne i dette bilag, som tager sigte på at fremme:

- en mindskelse af miljøskader eller -risici i forbindelse med anvendelsen af energi (global opvarmning, forsuring, opbrug af ikke-vedvarende energikilder) ved at nedbringe energiforbruget

- en mindskelse af miljøskader eller -risici i forbindelse med anvendelsen af potentielt ozonnedbrydende stoffer ved at mindske anvendelsen af disse stoffer

- en mindskelse af miljøskader eller -risici i forbindelse med anvendelsen af stoffer, som muligvis kan bidrage til global opvarmning.

Herudover tilskynder kriterierne til gennemførelse af den bedste praksis (optimal miljømæssig anvendelse) og at øge forbrugernes miljøbevidsthed.

Endvidere tilskyndes genbrug af materialer i apparatet ved mærkning af plastkomponenter.

NØGLEKRITERIER

1. Spare energi

Apparatet skal have et energieffektivitetsindeks på under 75 % som defineret i direktiv 94/2/EF, bilag V, under anvendelse af samme testmetode EN 153 og samme klassifikation i ti kategorier.

Apparatet vil i så fald have et relativt energiforbrug A eller B som defineret i direktiv 94/2/EF, bilag V.

2. Mindske ozonnedbrydningspotentialet (ODP) (1) for kølemidler og skumdannende midler

Køle- og smøremidler i kølekredsløbet og skumdannende midler, som er anvendt til isolering i apparatet, skal have et ozonnedbrydende potentiale på nul.

3. Mindske det globale opvarmningspotentiel (GWP) (2) for kølemidler og skumdannende midler

Køle- og smøremidler i kølekredsløbet og skumdannende midler, som er anvendt til isolering i apparatet, skal have et globalt opvarmningspotentiel svarende til eller lavere end 15 (vurderet som CO2 ækvivalenter over en periode på 100 år).

BEDSTE PRAKSIS

4. Instruere brugeren

Apparatet skal sælges med en brugsvejledning, som skal indeholde råd om en miljømæssig korrekt anvendelse, specielt:

1. Anbefalinger vedrørende energimæssig optimal drift af apparatet, herunder:

1.1. Retningslinjer for kølemøblets anbringelse eller installering med angivelse af mindstemålene på det tomme rum, der skal være omkring det for at sikre tilstrækkelig luftcirkulation.

1.2. Råd om at undgå at placere apparatet i nærheden af en varmekilde (ovne, radiatorer osv.) eller i direkte sollys.

1.3. Råd om at indstille termostaten på grundlag af omgivelsernes temperatur og kontrollere den ved hjælp af et egnet termometer (fremgangsmåden bør forklares).

1.4. Råd om, at døren eller låget ikke bør åbnes oftere eller længere end nødvendigt, specielt for opretstående fryseres vedkommende.

1.5. Råd om at nedkøle levnedsmidler, førend de anbringes i apparatet, fordi damp fra levnedsmidlerne bidrager til, at der dannes is på fordampningsenheden.

1.6. Råd om at holde fordampningsenheden fri for tykke islag, og at hyppig afrimning gør det lettere at fjerne islaget.

1.7. Råd om, at tætningslisten på døren bør udskiftes, hvis den ikke fungerer ordentligt.

1.8. Råd om, at radiatoren på bagsiden af apparatet bør holdes ren for støv eller køkkenrøg, det samme gælder rummet under det.

1.9. En oplysning om, at man ved ikke at følge ovennævnte råd vil få et højere energiforbrug.

2. Råd om, at enhver beskadigelse af radiatoren (varmeveksleren) på bagsiden eller andre påvirkninger, som kan bringe kølemidlet i kontakt med miljøet, bør undgås som følge af den hermed forbundne miljø- og sundhedsrisiko.

Vejledningen skal udtrykkelig nævne, at skarpe genstande (knive, skruetrækkere osv.) ikke må bruges til at fjerne is med, da de kan beskadige fordampningsenheden.

3. Information om, at apparatet indeholder væsker og er fremstillet af dele og materialer, som kan genbruges.

4. Råd om, at når forbrugeren bortskaffer apparatet, bør han forhøre sig om og følge gældende bestemmelser for forvaltning af affald.

5. Tilskynde til genanvendelse

Plastdele skal være forsynet med en varig angivelse af materialet, når de vejer over 50 g. De korrekte materialeforkortelser, der skal anvendes, er:

1. PET

2. HDPE

3. PVC

4. LDPE

5. PP

6. PS

7. alle andre plastformer skal opfylde ISO 1043.

Også den benyttede kølemiddeltype og det skumdannende middel, der er anvendt ved isolering, skal angives på apparatet i nærheden af eller på pladen med angivelse af energiklasse for at lette en mulig fremtidig genvinding.

YDELSESKRITERIER

6. Begrænse støjudsendelse

Dette kriterium gælder hele produktgruppen med undtagelse af kummefrysere angivet som kategori 9: »husholdningsfrysere, kummer« i bilag IV til Kommissionens direktiv 94/2/EF.

Luftbåren støj fra apparatet, regnet som lydeffekt, må ikke overstige 42 dB(A) (re lpW).

Målingen af støjniveauet skal være i overensstemmelse med Rådets direktiv 86/594/EØF (3) under anvendelse af standard EN 28960.

7. Give oplysninger om støj

Oplysningerne om støjniveauet for apparatet skal gives på en måde, som er klart synlig for forbrugeren. Dette skal gøres ved at medtage denne information på energimærket for kølemøbler.

Informationen vedrørende støj skal være i overensstemmelse med Rådets direktiv 86/594/EØF, idet støjen måles under anvendelse af standard EN 28960.

PRØVNING

8. Prøvelaboratorier

Prøvningen skal ske på ansøgerens bekostning i laboratorier, som opfylder de generelle krav, der er understreget i standard EN 45001.

FORBRUGEROPLYSNING

Følgende tekst skal angives på en måde, som er klart synlig for forbrugeren (ved siden af mærket, hvor det er muligt):

- Dette produkt opfylder miljøkriterierne i EF-miljømærkeordningen, fordi det er energieffektivt, bevarer ozonlaget og bidrager mindst muligt til drivhuseffekten.

- Yderligere oplysninger om, hvordan man kan gøre miljøvirkningerne mindst mulige, findes i brugsvejledningen.

(1) ODP er defineret i »Scientific Assessment of Stratospheric Ozone: 1994, Panel for Scientific Assessment«.

(2) GWP og GWPA for en række stoffer er defineret i »Intergovernmental Panel on Climate Change: 1994, The IPCC Scientific Assessment«.

(3) EFT nr. L 344 af 6. 12. 1986, s. 24.